रूस से भारतीय नौसेना को लड़ाकू विमानों की आपूर्ति  
रूस की मिग विमान निर्माता कंपनी ने भारतीय नौसेना को मई में 5 मिग-29के/केयूबी वाहक आधारित लड़ाकू विमानों की आपूर्ति की है।
रूस की मिग विमान निर्माता कंपनी ने भारतीय नौसेना को मई में 5 मिग-29के/केयूबी वाहक आधारित लड़ाकू विमानों की आपूर्ति की है। समाचार एजेंसी 'आरआईए नोवोस्ती' के अनुसार, मिग की ओर से सोमवार को जारी एक बयान में कहा गया है कि एक उड़ान प्रशिक्षण सिम्युलेटर और अन्य तकनीकी उपकरणों की भी आपूर्ति की गई है।  दोनों देशों ने जनवरी, 2004 में भारत को एक सीट वाले 12 मिग-29 केएस और दो सीट वाले चार मिग-29 केयूबीएस की आपूर्ति के लिए एक करार पर हस्ताक्षर किया था। यह करार एडमिरल गोर्शकोव विमान वाहक पोत की आपूर्ति के लिए हुए 1.5 अरब डॉलर के सौदे का हिस्सा है। चार मिग-29केएस और मिग-29केयूबीएस को आधिकारिक रूप से फरवरी 2010 में सेवा में शामिल किया गया था।  नई दिल्ली को 29 अतिरिक्त मिग-29के फलक्रम-डी वाहक आधारित लड़ाकू विमानों की आपूर्ति के लिए भारत और रूस ने मार्च 2010 में 1.5 अरब डॉलर के एक करार पर हस्ताक्षर किया था। इन विमानों की आपूर्ति 2012 से शुरू होने वाली है। लड़ाकू विमानों के करार में पायलट प्रशिक्षण और विमानों का रखरखाव भी शामिल है।